Is 'n wegbreekjaar die regte ding? - Solidariteit Wêreld LoopbaanSolidariteit Wêreld Loopbaan
Tuis › Artikels › Is 'n wegbreekjaar die regte ding?
Is 'n wegbreekjaar die regte ding?
Dinsdag | 23 Julie | 2019
Omdat baie skoolverlaters nog onseker is oor hul toekomsplanne het die gebruik om 'n jaar na skool af te vat baie gewild geword in Suid-Afrika. Volgens dr. ST Potgieter, sielkundige van Bellville, is 'n gap-jaar soos 'n toebroodjie: Dit is daardie stukkie vleis tussen die twee snye brood; 'n jaar tussen jou skooljare en jou verdere studie en/of werksjare.
Vrae wat gereeld gevra word, is:
Wat is beter, om 'n wegbreekjaar te neem of om dadelik verder te studeer?
Wat moet ek in die jaar doen?
Wat is die voordele en nadele?
Is dit nie tydmors nie?
Dit is baie keer nie so maklik om hierdie vraag te beantwoord nie. Dit is 'n oplossing vir diegene wat nog onseker is oor hul studierigting, geld vir studies bymekaar wil maak, lewenservaring wil opdoen of wat moeg is vir studeer en nou eers iets anders wil doen voordat hulle met universiteitsopleiding begin. Dit hang van 'n persoon se unieke omstandighede, persoonlikheid en toekomsplanne af.
Daar is honderde goed om te doen. Dit is 'n jaar waarin jy dinge kan aanpak om te geniet, om ondervinding op te doen, ander lande te sien of om te werk en te reis. In hierdie jaar kan jy dalk kursusse vir persoonlike groei, soos fotografie, kreatiwiteit en leierskap doen. Daar is baie moontlikhede en jong mense moet nadink oor wat hulle met die wegbreekjaar wil bereik.
Studente wat wel 'n wegbreekjaar geneem het, ervaar 'n gevoel van groter volwassenheid en beskou hulself as selfstandig, verantwoordelik en onafhanklik. Hulle doen waardevolle lewens- en werkservaring op, leer hulself beter ken en verstaan. In die proses leer hulle ook belangrike lewenslesse en deursettingsvermoë aan. Interpersoonlike vaardighede word ontwikkel en selfvertroue verbeter. Volgens hulle verander dit jou uitkyk op die lewe en verbreed jou perspektief en jy is nie meer so naïef oor die lewe nie. Dit gee jou ook tyd om oor jou loopbaan te besin.
Een nadeel kan wees dat 'n jong mens wat eers die vryheid ervaar het nie wil terugkeer om verder te studeer nie omdat dit moeilik is om weer by akademiese aktiwiteite betrokke te raak, hoewel dit vir seker nie die geval hoef te wees nie. Daar is baie jong mense wat eers in die weermag was of 'n wegbreekjaar geneem het en daarna hul studies aangepak het. Ander voel soms dat hulle hul familie mis en die eerste ruk baie alleen was. Soms sukkel hulle om na 'n jaar weer te begin studeer. Hulle voel hulle is 'n jaar agter en sal eers 'n jaar later met hul beroep kan begin.
Is dit tydmors?
Daar is ouers en leerlinge wat redeneer dat 'n wegbreekjaar nie regtig enige sinvolle bydrae maak tot jong mense se verdere studie en loopbaanontwikkeling nie. Een van die grootste mistastings is dat dit 'n jong mens tyd gee om sy loopbaankeuse uit te sorteer. Soms kom jong mense na 'n jaar terug van oorsee en weet steeds nie wat hulle wil doen nie. 'n Behoorlike beroepsevaluering is nodig voordat jy 'n wegbreekjaar vat. Die realiteit is egter dat jy so besig raak dat daar nie veel aandag aan beroepskeuses gegee word nie.
WENK: Dit is belangrik om te besef dat 'n wegbreekjaar nie 'n lekker lang vakansie is nie. Jongmense moet hulle met betekenisvolle aktiwiteite besig hou en daarvoor is goeie beplanning nodig. Bepaal jou verwagtinge en doelwitte voordat jy vir of teen 'n wegbreekjaar besluit.